Τηγανιά με χοιρινό, πατάτες και θρούμπι
Απλή συνταγή για εύκολη τηγανιά με χοιρινό κρέας σε μπουκιές, ένας κλασικός ελληνικός μεζές!
 800 γρ. ψαρονέφρι, κομμένο σε μικρούς κύβους, 2 μέτρια κρεμμύδια, ψιλοκομμένα, 2 δαφνόφυλλα, 1/2 κρασοπότηρο λευκό κρασί, 700 γρ. πατάτες, καθαρισμένες και κομμένες σε κύβους περίπου 1,5 εκ., 1/3 φλιτζ. τσαγιού ελαιόλαδο (+επιπλέον λάδι για να τηγανίσουμε τις πατάτες - αν επιλέξουμε να μην τις βράσουμε), 2 κουτ. γλυκού ξερό θρούμπι ή θυμάρι ή ρίγανη, θρυμματισμένα, τα φυλλαράκια και τα τρυφερά κοτσάνια από 1/2 ματσάκι μαϊντανό (προαιρετικά), ψιλοκομμένα
Βράζουμε τις πατάτες σε άφθονο αλατισμένο νερό μέχρι να γίνουν (όχι να λιώσουν) και τις στραγγίζουμε. Εναλλακτικά, τις τηγανίζουμε σε καυτό ελαιόλαδο και τις μεταφέρουμε με τρυπητή κουτάλα σε ταψάκι στρωμένο με απορροφητικό χαρτί κουζίνας να στραγγίξουν από το πολύ λάδι.Εν τω μεταξύ, σε ένα τηγάνι με βαρύ πάτο ή σε μια χαμηλή κατσαρόλα ζεσταίνουμε το λάδι και ρίχνουμε τους κύβους από το ψαρονέφρι, το κρεμμύδι, τη δάφνη, αλάτι και φρεσκοτριμμένο πιπέρι. Σοτάρουμε ανακατεύοντας με ξύλινη κουτάλα για περίπου 7 λεπτά, μέχρι να ροδίσει καλά το κρέας. Σβήνουμε με το κρασί, αφήνουμε να εξατμιστεί το αλκοόλ και προσθέτουμε 1/3 φλιτζ. τσαγιού νερό. Μαγειρεύουμε για 3 - 4 λεπτά.Το ψαρονέφρι πρέπει να έχει γίνει -αν δεν έχει μαγειρευτεί, προσθέτουμε λίγο ζεστό νεράκι και συνεχίζουμε για λίγο το μαγείρεμα. Στη συνέχεια, ρίχνουμε στο σκεύος τις πατάτες και μαγειρεύουμε για 2 λεπτά, ανακατεύοντας πολύ απαλά.  Πετάμε τη δάφνη, ρίχνουμε το θρούμπι (ή τη ρίγανη ή το θυμάρι) και το μαϊντανό, ανακατεύουμε απαλά και σερβίρουμε αμέσως.
Κρασί,Πατάτες,Χοιρινό